# Φιλοσοφία – Σκοπιμότητα

O εσωτερικός διάλογος με τον εαυτό μας πριν, στη διάρκεια, αλλά και μετά από μία δραστηριότητα, αποτελεί σημαντική στρατηγική στη διαδικασία της μάθησης και ονομάζεται αυτοδιάλογος (Θεοδωράκης, 1999∙ Διγγελίδης, κ.ά., 2015). Αναδεικνύει συναισθήματα, αξιολογεί, δίνει οδηγίες, ενισχύει την προσπάθεια, βελτιώνει την προσοχή και ευνοεί την εκμάθηση κινητικών δεξιοτήτων (Zinsser, Bunker & Williams, (2001). Ο αυτοδιάλογος καθοδήγησης/τεχνικής υπόδειξης, περιγράφει τα βασικά σημεία της εκτελούμενης κίνησης μέσα από «λέξεις-κλειδιά», επεξηγεί τη σχέση των λέξεων αυτών με την εκτελούμενη κίνηση και συγχρονίζει τις λέξεις, με την εκτέλεση (Theodorakis, 1999∙ Porter et al., 2010) συμβάλλοντας στην ορθή εκτέλεσή της (Hatzigeorgiadis, 2006∙ Porter et al., 2010∙ Tod, Hardy & Oliver, 2011∙ Zetou, Vernadakis & Bebetsos, 2014). Οι λέξεις αυτές, συνιστούν ένα μικρό αφήγημα, που ο/η εκπαιδευτής/τρια συνήθως συνδημιουργεί με τον/την εκπαιδευόμενο (Θεοδωράκης, 1999∙ Perkos, Theodorakis & Chroni, 2002). Το αφήγημα αυτό, όταν υποδεικνύει τεχνικά στοιχεία της κινητικής δραστηριότητας, βοηθά το άτομο να αυτοσυγκεντρωθεί, βελτιώνει σημαντικά την αποτελεσματικότητα της εκτέλεσης των αρχάριων μαθητών/τριων (Hatzigeorgiadis, et al., 2011∙ Latiniak, Maso & Comoutos, 2018) και συνεπώς, συστήνεται στην εκπαιδευτική διαδικασία της σχολικής Φυσικής Αγωγής (Θεοδωράκης, 1999∙ Zourbanos, 2013).

Στο παρόν πρόγραμμα, οι μαθητές/τριες της Α’ Γυμνασίου, ενθαρρύνονται να παρακολουθήσουν την εκτέλεση του σουτ στο μπάσκετ μέσω ενσωματωμένων σε συννεφόλεξο βίντεο, να παρατηρήσουν προσεκτικά ώστε να εντοπίσουν τα σημεία-κλειδιά για την ορθή εκτέλεση της δεξιότητας, να διατυπώσουν αυτά τα σημεία-κλειδιά σε λέξεις-κλειδιά οι οποίες ακολούθως θα μετασχηματιστούν από τους ίδιους τους μαθητές/τριες σε προσωπικό αφήγημα τεχνικής υπόδειξης, ενώ βασισμένοι σε αυτές τις λέξεις- κλειδιά, οι μαθητές/τριες, θα δημιουργήσουν την προσωπική τους κάρτα κριτηρίων ορθής εκτέλεσης.

Στη βάση της κάρτας αυτής, θα επιδιώξουν να εξασκηθούν πρακτικά στο σουτ, βιντεοσκοπώντας την προσπάθειά τους την οποία θα αξιολογήσουν συγκρίνοντάς την με την επιδιωκόμενη μέσω του λογισμικού προσομοίωσης kinovea, θέτοντας εντέλει εφόσον χρειάζεται ο/η καθένας/μία μαθητής/τρια, τους νέους μαθησιακούς του/της στόχους, ώσπου να επιτευχθεί το επιθυμητό αποτέλεσμα. Η μαθησιακή διαδικασία που ακολουθείται, μαθαίνει τους/τις μαθητές/τριες πώς να μαθαίνουν, παίρνοντας οι ίδιοι την πρωτοβουλία της μάθησής τους, αξιοποιώντας κριτικά τις μαθησιακές ευκαιρίες που παρουσιάζονται στη ζωή τους, και εμπλεκόμενοι σε αυτές δημιουργικά, να επιτυγχάνουν τους μαθησιακούς τους στόχους και να παράγουν μαθησιακά αποτελέσματα.